Look4it Knysna Online Newspaper » Klein Karoo Movie Review : Division by zero in /home/look4itm/public_html/knysna/wp-content/plugins/super-socializer/super_socializer.php on line 903
Klein Karoo is 'n pragtige fliek in Afrikaans- dis oorspronklik, het 'n goeie rolverdeling, klankbaan en wys jou net die beste van die pragtige Klein Karoo.
So waaroor gaan dit?
'n Jong onderwyseres van Oudtshoorn, Cybil Ferreira (gespeel deur 7de Laan se Annelie- Donnalee Roberts), sal enigiets in haar vermoë doen om te verseker dat haar projek voortgaan by die plaasskooltjie, Kalfieskraal. Sy droom daaroor om 'n sentrum te vestig waar die omgewing se kinders, wat ly onder die invloed van alkoholisme in die Swartberg Vallei, veral oor naweke 'n veilige hawe kan vind.
Cybil se droom is egter in gevaar nog voor dit regtig van die grond af kan kom: die grond waarop Kalfieskraal staan is te koop en geen van die moontlike kopers stel belang in die projek nie. Nie eens Cybil se skatryk verloofde, die volstruisboer Meyer Labuschagne (Hykie Berg), gee veel om oor die toekoms van die projek of die kinders nie.
So kom Frans Coetzee (vertolk deur die aantreklike Tim Theron) in die prentjie in. Frans is 'n filmmaker met 'n gebreekte hart, wat in die Klein Karoo is om saam met sy span 'n dokumentêr te maak oor opheffingswerk in die omgewing – en hopelik in die proses te vergeet van liefde, vrouens, en al die moeilikheid wat daarmee saam kom.
Hoekom jy dit moet sien:
Die fliek volg nou wel dieselfde patroon as wat ons al vantevore gesien het- ou ontmoet meisie, meisie het 'n ou, ou breek op met meisie, ander ou kry haar… Maar die storielyn self is baie goed! Dis 'n goeie mengsel van komedie, romanse en drama. Die asemrowende Klein Karoo en die Swartberg Country Manor word ook pragtig uitgebeeld in die fliek.
Vetkoekpaleis se "Antie Poppie" (Helene Truter) kan ook hierin gesien word in 'n komiese rol. Ander bekendes sluit in sanger Bouwer Bosch (skreeusnaaks!) , Anel Alexander, Amalia Uys (Slinkse San-Mari van 7de Laan) en die snaakse Pierre Breytenbach.
Hierdie fliek kan ook beskou word as 'n baanbreker vir Afrikaanse romantiese komedies, veral na die sukses van Semi-soet. As jy Afrikaans ondersteun en hou van 'n goeie storie, is hierdie fliek beslis vir jou. Dis vir die hele gesin.
Tim Theron (wat die hoofrol speel as Frans) was een van die vervaardigers van die fliek en is een van die eienaars van Kaapland films, wat hierdie fliek gemaak het.
Die fliek is verfilm met die SONY F3 kamera en PIX 240 recorder.
Die meeste tonele is verfilm by die asemrowende Swartberg Country Manor
Die fliek sou aanvanklik in Stellenbosch geskiet word maar toe word die vervaardigers verlief op die Swartberge.